《游泰山灵岩寺》
宋代·滕涉

山半旧招提，扪萝蹑石梯。
佳名标四绝，胜境出三齐。
殿古烟霞窟，庭深桧柏蹊。
岳灵分地界，云险接天倪。
香篆清风褭，松廊翠巘低。
飞尘无路入，幽鸟隔岩啼。
破梦泉声急，飘凉竹韵凄。
微阳生顶上，残月落峰西。
暂到犹尘慮，长居信觉迷。
致君功业就，向此卜幽栖。

作者简介：知白子，学于戚同文（《宋史》卷四五七《戚同文传》）。真宗景德元年（一○○四）官殿中丞。大中祥符二年（一○○九）为梓州转运使。天禧四年（一○二○）为户部判官（《续资治通鉴长编》卷五六、七一、九五）。仁宗天圣三年（一○二五）以刑部郎中、龙图阁待制为右谏议大夫，罢职知青州（同上书卷一○三）。